Una activitat per a l’alumnat de secundària tanca les activitats al voltant del Dia de la Dona
28 de Marzo de 2018

Carcaixent

Més de 400 alumnes dels centres educatius de secundària de Carcaixent han participat els passats dies 26 i 27 de març en unes jornades al voltant de la commemoració del 8 de Març, Dia Internacional de la Dona, organitzades per la Regidoria d' Igualtat i Benestar Social de l'Ajuntament de Carcaixent.  L’activitat ha estat dinamitzada per Araceli Caballero Jiménez, experta en gènere i resolució de conflictes.

L’objectiu de les jornades era fomentar en l’alumnat participant la reflexió sobre la discriminació actual i que al llarg de la història han sofert les dones. A més, també es buscava sensibilitzar sobre l'important paper que juga la societat en la normalització i manteniment d’esta desigualtat, així com inspirar la joventut sobre les diverses formes d'implicació en la lluita contra estes desigualtats i la prevenció de la violència masclista.

Des de l’Àrea d’Igualtat de l’Ajuntament de Carcaixent, s’ha realitzat un balanç molt positiu d’esta iniciativa i de la participació activa que ha tingut l’alumnat en tot moment. A més, des de l’Àrea asseguren que, durant el desenvolupament de les diferents dinàmiques dutes a terme, s’han pogut observar alguns dels avanços que s'han donat en este sector de la població gràcies, en part, a la implicació del professorat en la matèria i al treball realitzat per la figura de Coordinació d'Igualtat dels centres educatius.